Ди щIалэхэр дэни къыщыхожаныкI
Дыщэрэ жэзу зырызрэ дыжьын медалитIрэ — дзюдомкIэ дунейпсо зэхьэзэхуэхэм апхуэдэ ехъулIэныгъэхэр Къэбэрдей-Балъкъэрым и спортсменхэм щызыIэрагъэхьащ.
Мы махуэхэм Санкт-Петербург щызэхэтащ Урысейм щIыхь зиIэ и тренер Рахлин Анатолий и фэеплъу къызэрагъэпэща дунейпсо ныбжьыщIэ зэхьэзэхуэр. Ди къэралым и Iэтащхьэм и тренеру щытам и щIыхькIэ екIуэкIа еплIанэ зэпеуэм хэтащ Урысей Федерацэм къищынэмыщIауэ, Франджым, Польшэм, Эстонием къикIа дзюдоистхэр — псори зэхэту спортсмен 600-м щIигъу. Къэбэрдей-Балъкъэрым и командэ къыхэхам щыбэнащ цIыху 12.
Удэзыхьэхыу, гуащIэу екIуэкIа зэпэщIэтыныгъэхэм япкъ иткIэ зи хьэлъагъыр килограмм 42-м нэблагъэхэм я гупым Къуныжь Ролан япэ увыпIэр щиубыдащ. Абы иригъэкIуэкIа зэIущIиблми шэч къызытумыхьэн текIуэныгъэхэр къыщихьащ икIи дыщэ медалыр къыхуагъэфэщащ. КъищынэмыщIауэ, ди лъэпкъэгъум къратащ «Техникэ нэхъыфI къызэригъэлъэгъуам папщIэ» саугъэт щхьэхуэр.
Зи хьэлъагъыр килограмм 55-м нэблагъэхэм я зэпэщIэтыныгъэм жэз медалыр къыщылъысащ Мырзэбэч Ислъам. ФIы дыдэу иригъэкIуэкIа зэIущIитхум иужькIэ, финал ныкъуэм ар къыщыхагъэщIащ, арщхьэкIэ ещанэ увыпIэр зыIэщIигъэкIакъым.
Финал зэIущIэм нэс жыджэру къэсат килограмм 46-рэ зи хьэлъагъ Къэрэшей Iэдэм. АрщхьэкIэ кIэух зэIущIэм ар пэлъэщакъым хэгъэрейхэм ящыщ Авдеев Аркадий. ТекIуахэм я теувапIэм зы лъэбакъуэкIэ пэжыжьэу къэувыIэжащ Ало Мухьэмэдрэ Сулейманов Данилрэ. Абыхэм етхуанэ увыпIэр яубыдащ.
Къэбэрдей-Балъкъэрым иджыри зы дыжьын медаль къыIэрыхьащ, Тбилиси къикIауэ. Куржым и къалащхьэм щекIуэкIащ 2001 — 2003 гъэхэм къалъхуа ныбжьыщIэхэм я зэхьэзэхуэ. Зи хьэлъагъыр килограмм 66-м нэблагъэхэм я зэхьэзэхуэм зэIущIитхум текIуэныгъэ къыщихьащ Къэбардэ БетIал. Финалым ар хуэзащ хэгъэрейхэм ящыщ Керакозишвили Давид. ЗэIущIэм хухаха зэманыр зэрытемыгъэкIуауэ иухати, нэхъ лъэщыр къыщIагъуа зэманым щызэхэкIащ. Дагъуэ къыхуащIахэр зэхуагъэдэжри япэ увыпIэр куржы дзюдоистым хуагъэфэщащ.
Ди спортсменхэр ягъэхьэзыр Урысей Федерацэм щIыхь зиIэ и тренер Джэданэ Залымрэ спортым щIыхь зиIэ и мастер Джэданэ Алимрэ.
Мэзкуу Андемыркъан.
